SL Uradni list Evropske unije L 48/23

IZVEDBENI SKLEP KOMISIJE

z dne 19. februarja 2013

o finančni pomoči Unije k usklajenemu načrtu nadzora za ugotavljanje razširjenosti goljufivih praks pri trženju nekaterih živil

(notificirano pod dokumentarno številko C(2013) 1035)

(2013/98/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), in zlasti člena 66 Uredbe,

ob upoštevanju naslednjega:

(1) Po nadzoru, ki je bil od decembra 2012 izveden v številnih državah članicah, je bila Komisija obveščena o goljufivih praksah pri nekaterih živilih. Zato je bilo nujno, da Komisija državam članicam s Priporočilom Komisije 2013/99/EU (2) priporoči usklajen načrt nadzora za ugotavljanje razširjenosti teh goljufivih praks pri trženju tovrstnih živil. Usklajeni načrt nadzora bi se moral izvajati en mesec od datuma sprejetja Priporočila Komisije ali najpozneje od 1. marca 2013.

(2) Da bi se omogočilo nemoteno in hitro izvajanje tega načrta, bi morala Unija finančno podpreti države članice, ki ta načrt izvajajo na najustreznejši ravni. Ob upoštevanju izjemne narave stanja, nujne potrebe po pomiritvi potrošnikov ter da bi preprečili motnje v trgovini na zadevnih trgih in zagotovili, da izvoz Unije ni prizadet, je upravičeno, da se stopnja upravičenih stroškov, ki jih krije Unija, določi na 75 %.

(3) Na podlagi trenutnih informacij so stroški izvajanja testov DNK na živilih, na katerih je označeno, da vsebujejo govedino, in/ali se kot taka tržijo, ter za odkrivanje ostankov fenilbutazona (PBZ) v konjskem mesu ocenjeni na 400 EUR za test ali odkritje.

(4) Glede na stopnjo sofinanciranja Unije v višini 75 % bi največji prispevek Unije za izvajanje testov DNK in PBZ znašal 300 EUR na test.

(5) V skladu s členom 84 finančne uredbe in členom 94 Delegirane uredbe Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (3) (v nadaljnjem besedilu: pravila uporabe), institucija ali organi, na katere je ta institucija prenesla pooblastila, pred odobritvijo odhodka iz proračuna Unije sprejmejo sklep o financiranju, ki določa bistvene elemente ukrepa, povezanega z izdatki.

(6) Ukrepi, upravičeni do finančne podpore Unije, so opredeljeni v tem izvedbenem sklepu Komisije.

(7) Finančni prispevek Unije bi bilo treba odobriti pod pogojem, da so bili testi in analize izvedeni ter da pristojni organi zagotovijo vse potrebne informacije v rokih iz tega sklepa.

(8) Zaradi upravne učinkovitosti bi morali biti vsi izdatki, predloženi za finančni prispevek Unije, izraženi v eurih. V skladu z Uredbo Sveta (ES) št. 1290/2005 z dne 21. junija 2005 o financiranju skupne kmetijske politike (4) bi se moral za izdatke v valuti, ki ni euro, uporabiti zadnji menjalni tečaj Evropske centralne banke pred prvim dnem v mesecu, v katerem zadevna država članica predloži zahtevek.

(9) V skladu z Uredbo (ES) št. 1290/2005 se mora finančni prispevek k tovrstnim načrtom financirati v okviru Evropskega kmetijskega jamstvenega sklada. Za finančni nadzor se uporabijo členi 9, 36 in 37 navedene uredbe –

SPREJELA NASLEDNJI SKLEP:

Člen 1

Vsebina

Unija prispeva k stroškom, ki jih imajo države članice zaradi izvajanja načrta nadzora iz Priporočila 2013/99/EU (v nadaljnjem besedilu: Priporočilo Komisije), s skupnim najvišjim zneskom v višini 1 357 500 EUR, ki se financira iz proračunske vrstice 17 04 07 01.

Člen 2

Upravičeni stroški

1. Prispevek Unije iz Priporočila Komisije je v obliki delnega povračila 75 % stroškov testov, ki jih izvedejo pristojni organi v okviru izvajanja načrta nadzora iz člena 1 Priporočila Komisije.

Prispevek unije ne sme presegati:

(a) 300 EUR na test;

(b) zneskov iz Priloge I.

2. Za prispevek so upravičeni le stroški iz Priloge II.

Člen 3

Pravila o upravičenosti

1. Za prispevek Unije iz člena 1 veljajo naslednji pogoji:

(a) testi so bili opravljeni v skladu s pogoji iz Priporočila Komisije v obdobju iz oddelka II Priloge k Priporočilu;

(b) države članice so Komisiji predložile poročilo iz oddelka III Priloge k Priporočilu Komisije v roku, določenem v navedenem oddelku;

(c) države članice so Komisiji do 31. maja 2013 predložile finančno poročilo v elektronski obliki v skladu z obrazcem iz Priloge III.

2. Komisija lahko zniža znesek prispevka iz člena 1, kadar pogoji iz odstavka 1 niso izpolnjeni, pri čemer upošteva naravo in resnost neskladnosti ter morebitne finančne izgube za Unijo.

Člen 4

Valuta in menjalni tečaj

1. Izdatki, ki jih države članice predložijo za finančni prispevek Unije, so izraženi v eurih ter izključujejo davek na dodano vrednost in vse druge davke.

2. Kadar so izdatki države članice izraženi v valuti, ki ni euro, zadevna država članica to valuto preračuna v eure, pri čemer uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem zadevna država članica predloži zahtevek.

Člen 5

Ta sklep je sklep o financiranju v smislu člena 84 finančne uredbe.

Člen 6

Ta sklep se uporablja od datuma objave Priporočila Komisije.

Člen 7

Ta sklep je naslovljen na države članice.

V Bruslju, 19. februarja 2013 Za Komisijo Tonio BORG Član Komisije

(1) UL L 165, 30.4.2004, str. 1.

(2) Glej stran 28 tega Uradnega lista.

(3) UL L 362, 31.12.2012, str. 1.

(4) UL L 209, 11.8.2005, str. 1.

PRILOGA I Najvišji znesek prispevka EU iz člena 2(1) Država članica Najvišji prispevek EU – test DNK Najvišji prispevek EU – test PBZ Prispevek EU SKUPAJ Belgija 30 000 100 500 130 500 Bolgarija 30 000 46 500 76 500 Češka 30 000 1 500 31 500 Danska 15 000 1 500 16 500 Nemčija 45 000 15 000 60 000 Estonija 3 000 1 500 4 500 Irska 15 000 10 500 25 500 Grčija 30 000 15 000 45 000 Španija 45 000 34 500 79 500 Francija 45 000 78 000 123 000 Italija 45 000 183 000 228 000 Ciper 3 000 1 500 4 500 Latvija 15 000 1 500 16 500 Litva 15 000 1 500 16 500 Luksemburg 3 000 1 500 4 500 Madžarska 30 000 1 500 31 500 Malta 3 000 1 500 4 500 Nizozemska 30 000 30 000 60 000 Avstrija 30 000 1 500 31 500 Poljska 45 000 75 000 120 000 Portugalska 30 000 1 500 31 500 Romunija 30 000 51 000 81 000 Slovenija 3 000 1 500 4 500 Slovaška 15 000 1 500 16 500 Finska 15 000 1 500 16 500 Švedska 30 000 6 000 36 000 Združeno kraljestvo 45 000 16 500 61 500 SKUPAJ 675 000 682 500 1 357 500

PRILOGA II Upravičeni izdatki iz člena 2(2) Izdatki, ki so upravičeni do finančnega prispevka Unije za izvajanje testov, navedenih v tem izvedbenem sklepu, so omejeni na stroške držav članic za: (a) nakup kompletov za testiranje, reagentov in vsega potrošnega materiala, določljivega in uporabljenega posebej za izvajanje testov; (b) osebje, ne glede na njegov status, v celoti ali delno izrecno dodeljeno za izvajanje testov v laboratoriju; stroški so omejeni na dejansko plačo osebja s stroški socialnega zavarovanja in drugimi zakonsko predpisanimi stroški, vključenimi v plačilo; (c) stroške pošiljanja vzorcev v laboratorij, ki izvaja analize/teste, ter (d) splošne stroške, ki znašajo 7 % zneska iz točk (a), (b) in (c).